ТЕМА № 4

РУСКО-ТУРСКАТА ВОЙНА 1877 – 1878 Г. И ОСВОБОЖДЕНИЕТО НА БЪЛГАРИЯ

Подтикнат от обстоятелствата, на 12.IV.1877г. император Александър II подписва в Кишинев манифест за обявяване на война срещу Турция.

През есента на 1876г. възниква и идеята за създаване на Българско опълчение, която принадлежи на ген. Фадеев. Тя е подкрепена от БЦБО, Славянските комитети и от Одеското българско настоятелство. Ген. Столетов е определен за командир на планираните дружини, чието оборудване е възложено на Московския славянски комитет.

Активното участие на българите в Руско-Турската война е своеобразно продължение на националната революция, която достига по това време своя най-голям размах, обединявайки в единен поток всички слоеве на българското общество.

Под влияние на силната пропаганда, руският народ е обхванат от еуфорията на предстоящата война. Хиляди доброволци се записват не с мисълта, че при евентуална победа Русия ще си възвърне Бесарабия или влияние над Проливите, а с надеждата, че ще помогнат на братския славянски народ.

В първоначалния план на военни действия, изработен от Генералния щаб начело с ген. майор Обручев, крайната цел е Цариград. По-късно в плана настъпват промени, наложени от княз Горчаков в духа на неговото становище за т.нар. "малка война" до Стара планина. Според него е достатъчна военна демонстрация с цел сплашване на Високата порта, за да приеме исканите от Великите сили реформи. След енергично настояване на военните, отново се възприема първоначалния план за война с крайна цел Цариград. Съгласно този план и решенията на двустранната среща в Ливадия, се комплектуват две руски армии - Дунавска и Кавказка. На Балканския фронт Русия започва война с около 210-хилядна армия.

Османската империя разполага със значително по-голяма и по-добре въоръжена армия. Нейният числен състав възлиза на около 500 хил. души, от които 300 хил. са на Балканския фронт. Елитните турски военни части се съсредоточават в укрепения четириъгълник Силистра-Русе-Шумен-Варна, от където се очаква руското настъпление.

Макар, че началото на бойните действия е дадено на 12.IV.1877г. на Кавказкия фронт, сраженията на Балканите започват на 10.VI.с.г., когато части на Дунавския отряд, под командването на ген. Цимерман, предприемат заблуждаващ маньовър в Северна Добруджа. Той се насочва по линията Черна вода-Кюстенджа като цели също така да ограничи достъпа на турския флот по р. Дунав.

В първите часове на 15.VI.1877г. пехотната дивизия под командването на ген. Драгомиров изненадващо форсира р. Дунав в района Зимнич-Свищов. Турските сили не издържат на натиска и руската армия освобождава Свищов на 15.VI., където се установява гражданско управление като символ на възстановяващата се българска държавна традиция.

След успешното преодоляване на турската укрепителна линия по Дунав, действащата войска е разделена на три отряда: Източен, Западен и Преден. Източният отряд има за задача да води позиционна война в укрепения четириъгълник Силистра-Русе-Шумен-Варна. Той наброява около 70 хил. души и е под командването на престолонаследникът Александър Александрович. Западният отряд е поверен на ген. Криденер, чиято задача се свежда до неутрализиране на войските на Видинската крепост и овладяване на западните български области. Неговата численост е 35 хил. души. Предният отряд се ръководи от ген. Гурко. Той трябва да настъпи към Търново, да овладее старопланинските проходи и при необходимост да се насочи към Пловдив, Одрин и Цариград. Въпреки че основната тежест във Войната се пада на Предният отряд, към който е зачислено и българското опълчение, командването на Дунавската армия предоставя на ген. Гурко едва 12 хиляди души.

Обстановката на Дунавския фронт се усложнява от действията на западния отряд. Първоначално ген. Криденер постига успех срещу Никополския гарнизон и получава възможност за настъпление в посока към Плевен. Поради забавяне, дава възможност на Осман паша да прехвърли основните си сили от Видин в Плевен, където организира стабилна кръгова отбрана и успява да отблъсне руските атаки.